钦定古今图书集成/历象汇编/庶征典/第144卷 > 《梦书》 > 《齐物论》
## 钦定古今图书集成/历象汇编/庶征典/第144卷 > 《梦书》 > 《齐物论》

《长梧子》曰：“梦饮酒者，旦而哭泣；梦哭泣者，旦而田猎。
方其梦也，不知其梦也。梦之中又占其梦焉，觉而后
知其梦也，且有大觉而后知此其大梦也。而愚者自
以为觉，窃窃然知之。君乎牧乎，固哉！丘也，与汝皆梦
也。予谓汝梦亦梦也，是其言也。其名为吊诡。万世之
后而一遇大圣，知其解者，是旦暮遇之也昔者庄周”梦为胡蝶，栩栩然胡蝶也，自喻适志与不
知周也。俄然觉，则蘧蘧然周也。不知周之梦为胡蝶
与，胡蝶之梦为周与？周与胡蝶则必有分矣。此之为
《物化》。